
Text rozhodnutia
Súd: Krajský súd Trnava Spisová značka: 38Sd/27/2015 Identifikačné číslo súdneho spisu: 2015200187 Dátum vydania rozhodnutia: 26. 08. 2016 Meno a priezvisko sudcu, VSÚ: JUDr. Róbert Foltán ECLI: ECLI:SK:KSTT:2016:2015200187.1 ROZSUDOK V MENE SLOVENSKEJ REPUBLIKY Krajský súd v Trnave sudcom JUDr. Róbertom Foltánom v právnej veci navrhovateľa: C. M., nar. X.X.XXXX, bytom D. R. XXXX/XX, T., proti odporcovi: Sociálna poisťovňa - ústredie, so sídlom Ul. 29. augusta 8-10, Bratislava, o predčasný starobný dôchodok, o návrhu na preskúmanie zákonnosti rozhodnutia odporcu č. XXX XXX XXXX X zo dňa 26.1.2015, takto r o z h o d o l : Súd napadnuté rozhodnutie odporcu č. XXX XXX XXXX X zo dňa 26.1.2015 p o t v r d z u j e . Odporcovi sa náhrada trov konania nepriznáva. o d ô v o d n e n i e : 1. Rozhodnutím č. XXX XXX XXXX X zo dňa 26.1.2015 odporca s účinnosťou od 1.1.2015 navrhovateľovi podľa § 67 ods. 1 a § 82 zák. č. 461/2003 Z.z. o sociálnom poistení priznal predčasný starobný dôchodok v sume 408,40 eur mesačne. 2. Proti tomuto rozhodnutiu podal navrhovateľ v zákonnej lehote opravný prostriedok, v ktorom iba stručne namietal, že väčšinu z odpracovaných 43 rokov bol zamestnaný v ťažkom priemysle a žiada, aby táto skutočnosť bola zohľadnená pri výpočte jeho dôchodku. 3. Odporca vo svojom písomnom vyjadrení k veci navrhol napadnuté rozhodnutie ako vecne správne potvrdiť. Uvádzal, že podľa jeho evidenčných záznamov navrhovateľ k 1.1.2015 získal 15719 dní dôchodkového poistenia, pričom zhodnotené boli všetky preukázané obdobia dôchodkového poistenia, vrátane dôb, ktoré sa za obdobie dôchodkového poistenia podľa zákona považujú. Poukazoval na to, že zamestnanie II. pracovnej kategórie, v ktorom navrhovateľ pracoval v období od 6.6.1973 do 31.12.1977 a od 17.6.1983 do 31.12.1999, je definované v ust. § 14 ods. 3 zák. č. 100/1988 Zb., zaradenie zamestnania do tejto kategórie však nezakladá nárok na zníženie dôchodkového veku podľa § 21 ods. 1 zák. č. 100/1988 Zb. a nárok na znížený dôchodkový vek navrhovateľovi nevyplýva ani z ust. § 174 ods. 1 tohto zákona. Má za to, že o žiadosti navrhovateľa o predčasný starobný dôchodok bolo rozhodnuté v súlade s platnými predpismi a postup odporcu, ktorý vydaniu napadnutého rozhodnutia predchádzal, neodporuje platnej legislatíve. 4. Súd vec prejednal a napadnuté rozhodnutie odporcu preskúmal postupom podľa § 250l a nasl. O.s.p. za účasti oboch účastníkov konania, ktorí zotrvali na svojich písomných stanoviskách vo veci. 5. Navrhovateľ v konaní uviedol, že návrh podal z dôvodu, že pracovník Sociálnej poisťovne v Bratislave s ním nebol ochotný komunikovať, keď vzniesol svoje námietky voči výške dôchodku. Má za to, že pracoval v ťažkom prostredí, kde utrpel niekoľko zranení, a že takémuto zamestnaniu by zodpovedalo priznanie vyššieho dôchodku. Podľa jeho vedomosti doba jeho zamestnania nebola 43 rokov, ale 45 rokov. Osobný list dôchodkového poistenia mu bol doručený, ale ho stratil, myslí si, že v ňom boli zapísané všetky doby zamestnania, resp. nevie, či aj jeho zamestnanie od pätnásť rokov jeho veku. 6. Podľa § 67 zákona o sociálnom poistení, 1) Poistenec má nárok na predčasný starobný dôchodok, ak ku dňu, od ktorého žiada o jeho priznanie, a) bol dôchodkovo poistený najmenej 15 rokov, b) chýbajú mu najviac dva roky do dovŕšenia dôchodkového veku a c) suma predčasného starobného dôchodku je vyššia ako 1,2-násobku sumy životného minima pre jednu plnoletú fyzickú osobu podľa osobitného predpisu. 2) Poistenec, ktorý získal obdobie účasti na starobnom dôchodkovom sporení podľa osobitného predpisu, má nárok na predčasný starobný dôchodok aj vtedy, ak ku dňu, od ktorého žiada o jeho priznanie, a) bol dôchodkovo poistený najmenej 15 rokov, b) chýbajú mu najviac 2 roky do dovŕšenia dôchodkového veku a c) súčet súm predčasného starobného dôchodku a predčasného starobného dôchodku podľa osobitného predpisu je vyšší ako 1,2-násobok sumy živného minima pre jednu plnoletú fyzickú osobu podľa osobitného predpisu. 3) Nárok na predčasný starobný dôchodok podľa odsekov 1 a 2 vzniká najskôr odo dňa podania žiadosti o predčasný starobný dôchodok. Žiadosť o predčasný starobný dôchodok môže poistenec podať v kalendárnom roku najviac dvakrát. 4) Nárok na výplatu predčasného starobného dôchodku nevzniká, ak poistenec ku dňu vzniku nároku na predčasný starobný dôchodok je povinne dôchodkovo poistený ako zamestnanec alebo samostatne zárobkovo činná osoba alebo je fyzická osoba uvedená v § 4 ods. 1 písm. d). 5) Nárok na výplatu predčasného starobného dôchodku zaniká odo dňa jeho splátky splatnej po dni vzniku dôchodkového poistenia zamestnanca alebo povinne dôchodkovo poistenej samostatne zárobkovo činnej osoby alebo odo dňa jeho splátky splatnej po dni, v ktorom sa poberateľ predčasného starobného dôchodku stal fyzickou osobou uvedenou v § 4 ods. 1 písm. d). Nárok na výplatu predčasného starobného dôchodku opätovne vzniká odo dňa nasledujúceho po dni zániku dôchodkového poistenia zamestnanca alebo povinne dôchodkovo poistenej samostatne zárobkovo činnej osoby alebo odo dňa nasledujúceho po dni, v ktorom fyzická osoba prestala byť fyzickou osobou uvedenou v § 4 ods. 1 písm. d); nárok na výplatu predčasného starobného dôchodku nevznikne, ak fyzickej osobe, ktorá prestala byť fyzickou osobou podľa § 4 ods. 1 písm. d), vznikne povinné dôchodkové poistenie podľa § 20 ods. 4. 6) Ak poberateľ predčasného starobného dôchodku bol povinne dôchodkovo poistený počas poberania predčasného starobného dôchodku a nárok na výplatu predčasného starobného dôchodku mu nezanikol podľa ods. 5 z dôvodu, že jeho právny vzťah, ktorý zakladá právo na príjem uvedený v § 3 ods. 1 písm. a) a ods. 2 a 3, zanikol pred najbližším výplatným termínom splátky predčasného starobného dôchodku nasledujúcim po vzniku tohto právneho vzťahu, zúčtujú sa sumy vyplatené na predčasnom starobnom dôchodku za obdobie od vzniku povinného dôchodkového poistenia do zániku povinného dôchodkového poistenia so sumami dôchodkovej dávky, na ktorej výplatu vznikne nárok po zániku tohto povinného dôchodkového poistenia. Ak poberateľ predčasného starobného dôchodku bol počas poberania predčasného starobného dôchodku fyzickou osobou uvedenou v § 4 ods. 1 písm. d) a nárok na výplatu predčasného starobného dôchodku mu nezanikol podľa ods. 5 z dôvodu, že jeho právny vzťah, ktorý zakladá právo na príjem uvedený v § 3 ods. 1 písm. a) a ods. 2 a 3, zanikol pred najbližším výplatným termínom splátky predčasného starobného dôchodku nasledujúcim po vzniku tohto právneho vzťahu, zúčtujú sa sumy vyplatené na predčasnom starobnom dôchodku za obdobie, počas ktorého bol fyzickou osobou uvedenou v § 4 ods. 1 písm. d), so sumami dôchodkovej dávky, na ktorej výplatu vznikne nárok odo dňa, ktorým prestane byť fyzickou osobou uvedenou v § 4 ods. 1 písm. d). 7. Podľa § 68 zákona o sociálnom poistení, 1) Suma predčasného starobného dôchodku sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na predčasný starobný dôchodok a aktuálnej dôchodkovej hodnoty znížený o 0,5 % za každých začatých 30 dní odo dňa vzniku nároku na predčasný starobný dôchodok do dovŕšenia dôchodkového veku; § 63 ods. 1 tretia veta a štvrtá veta platia rovnako. 2) Ak poistenec bol povinne dôchodkovo poistený ako zamestnanec alebo samostatne zárobkovo činná osoba po priznaní predčasného starobného dôchodku, k sume predčasného starobného dôchodku vyplácaného ku dňu zániku nároku na jeho výplatu sa odo dňa zániku tohto dôchodkového poistenia pripočíta suma určená ako súčin súčtu osobných mzdových bodov získaných za obdobie dôchodkového poistenia a aktuálnej dôchodkovej hodnoty platnej ku dňu nasledujúcemu po zániku tohto dôchodkového poistenia. Na hodnotu osobného mzdového bodu podľa prvej vety prevyšujúcu hodnotu 3 sa neprihliada. 3) Ak sa predčasný starobný dôchodok ku dňu zániku nároku na jeho výplatu vyplácal v sume jednej polovice z dôvodu jeho súbehu s vdovským dôchodkom alebo vdoveckým dôchodkom, pri určení sumy predčasného starobného dôchodku podľa odseku 2 sa prihliada na sumu predčasného starobného dôchodku, ktorá by patrila bez jeho zníženia z tohto dôvodu. 4) Na určenie sumy predčasného starobného dôchodku poistenca, ktorý je sporiteľ podľa osobitného predpisu, platí § 66 ods. 6 rovnako. 5) Pre všeobecný vymeriavací základ na určenie osobného mzdového bodu za predposledný rok a posledný rok dôchodkového poistenia po vzniku nároku na predčasný starobný dôchodok platí § 66 ods. 8 rovnako. 6) Suma predčasného starobného dôchodku podľa ods. 2 sa určí v kalendárnom roku len raz. 8. Preskúmavaným rozhodnutím bolo rozhodnutie zo dňa 26.1.2015, ktorým odporca navrhovateľovi s účinnosťou od 1.1.2015 priznal predčasný starobný dôchodok v sume 408,40 eur. 9. Podľa odôvodnenia rozhodnutia navrhovateľ k 1.1.2015 získal 15719 dní obdobia dôchodkového poistenia, t.j. 43 rokov a 24 dní, rozpis ktorého je uvedený v osobnom liste dôchodkového poistenia (podľa zistenia súdu zahŕňa doby zamestnania navrhovateľa od roku 1970, teda od 15 rokov veku navrhovateľa). 10. V odôvodnení rozhodnutia odporca konštatoval, že suma predčasného starobného dôchodku je určená podľa § 68 ods. 1 zákona č. 461/2003 Z.z. v znení zákona č. 543/2010 Z.z. ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na predčasný starobný dôchodok a aktuálnej dôchodkovej hodnoty znížený o 0,5 % za každých začatých 30 dní od vzniku nároku na predčasný starobný dôchodok do dovŕšenia dôchodkového veku. 11. Priemerný osobný mzdový bod je určený ako podiel úhrnu osobných mzdových bodov za jednotlivé kalendárne roky rozhodujúceho obdobia a obdobia dôchodkového poistenia v rozhodujúcom období vyjadreného v rokoch. Rozhodujúce obdobie sa určilo v súlade s § 63 ods. 6 zákona č. 461/2003 Z.z. v znení neskorších predpisov ako kalendárne roky pred rokom, v ktorom boli splnené podmienky nároku na výplatu dôchodku, sú to kalendárne roky 1984 až 2014. Do rozhodujúceho obdobia nepatria kalendárne roky pred 1. januárom 1984 a ani kalendárne roky, počas ktorých poistenec získal 365 (366) dní náhradnej doby, doby štúdia, doby výkonu civilnej služby, obdobia poberania invalidného dôchodku po 31. decembri 2007 priznaného a vyplácaného Sociálnou poisťovňou alebo obdobia dôchodkového poistenia, za ktoré nemožno určiť osobný mzdový bod. 12. Osobné mzdové body v týchto kalendárnych rokoch sa zisťujú osobitne za každý kalendárny rok, a to ako podiel úhrnu vymeriavacích základov, z ktorých sa platí poistné na dôchodkové poistenie, a všeobecného vymeriavacieho základu uvedeného v prílohe č. 3 k zákonu č. 461/2003 Z.z. a v príslušných opatreniach Ministerstva práce, sociálnych vecí a rodiny Slovenskej republiky, ktorými boli ustanovené sumy všeobecných vymeriavacích základov za kalendárne roky po kalendárnom roku 2002. Všeobecný vymeriavací základ za kalendárny rok 2014 sa podľa § 11 ods. 2 zákona č. 461/2003 Z.z. rovná všeobecnému vymeriavaciemu základu za rok 2013. 13. Poistencovi, ktorý v niektorom kalendárnom roku rozhodujúceho obdobia získal obdobie dôchodkového poistenia podľa § 255 ods. 3 zákona č. 461/2003 Z.z. v znení neskorších predpisov, patrí za takýto kalendárny rok osobný mzdový bod, ktorého hodnota je 0,3. Takýto kalendárny rok sa z rozhodujúceho obdobia vylučuje a na výpočet priemerného osobného mzdového bodu sa vylúči aj počet dní kalendárneho roka obdobia dôchodkového poistenia. Ak takéto obdobie dôchodkového poistenia netrvalo celý kalendárny rok, patrí pomerná časť hodnoty osobného mzdového bodu pripadajúca na túto časť kalendárneho roka podľa § 255 ods. 3 zákona č. 461/2003 Z.z. v znení neskorších predpisov. 14. Pretože navrhovateľ získal náhradnú dobu podľa § 9 zákona č. 100/1988 Zb. v znení neskorších predpisov v kalendárnom roku 1984 5 dní, v kalendárnom roku 1985 27 dní, v kalendárnom roku 1986 5 dní, v kalendárnom roku 1987 5 dní, v kalendárnom roku 1988 2 dni, v kalendárnom roku 1989 14 dní, v kalendárnom roku 1990 14 dní, v kalendárnom roku 1991 10 dní, v kalendárnom roku 1992 4 dní, v kalendárnom roku 1993 64 dní, v kalendárnom roku 1995 67 dní, v kalendárnom roku 1996 158 dní, v kalendárnom roku 1997 8 dní, v kalendárnom roku 1998 12 dní, v kalendárnom roku 1999 12 dní, v kalendárnom roku 2001 214 dní, v kalendárnom roku 2002 241 dní, v kalendárnom roku 2003 89 dní, patrí mu za tieto obdobia pomerná časť osobného mzdového bodu 0,3. 15. Úhrn osobných mzdových bodov za jednotlivé kalendárne roky rozhodujúceho obdobia je 30,054. 16. Podiel úhrnu osobných mzdových bodov a rokov dôchodkového poistenia v rozhodujúcom období, priemerný osobný mzdový bod, je 1,0010. Podľa § 63 ods. 3 zákona č. 461/2003 Z.z. v znení neskorších predpisov sa priemerný osobný mzdový bod v hodnote nižšej ako 1,25 započítava v plnej výške. 17. V súlade s uvedeným je hodnota priemerného osobného mzdového bodu 1,0010. 18. Ku dňu vzniku nároku na predčasný starobný dôchodok, k 1. januáru 2015 získal 15719 dní obdobia dôchodkového poistenia, čo na účely výpočtu predčasného starobného dôchodku je 43,0658 rokov dôchodkového poistenia. 19. Aktuálna dôchodková hodnota je podľa § 64 ods. 6 zákona č. 461/2003 Z.z. v znení zákona č. 721/2004 Z.z. dôchodková hodnota, ktorá platí v čase vzniku nároku na výplatu dôchodku. Dôchodkovú hodnotu na rok 2015 stanovila Sociálna poisťovňa v súlade s § 64 ods. 3 zákona č. 461/2003 Z.z. v znení zákona č. 721/2004 Z.z. tak, že dôchodkovú hodnotu platnú v roku 2014, ktorá je 10,2524 eur, upravila indexom určeným ako podiel priemernej mzdy v hospodárstve Slovenskej republiky zistenej Štatistickým úradom Slovenskej republiky za tretí štvrťrok kalendárneho roka 2013, t.j. 803,00 eur, a zaokrúhlila ju na štyri desatinné miesta. Dôchodkovú hodnotu na príslušný kalendárny rok je Sociálna poisťovňa povinná podľa § 226 ods. 1 písm. q) tretieho bodu zákona č. 461/2003 Z.z. v znení neskorších predpisov zverejniť na svojom webovom sídle. 20. Aktuálna dôchodková hodnota platná k 1.1.2015 je 10,6865 eur, a je určená ako súčin dôchodkovej hodnoty na rok 2014 10,2524 a indexu 1,04234122, zaokrúhlená na štyri desatinné miesta. 21. Suma predčasného starobného dôchodku je 403,10 eur mesačne. Je určená ako súčin priemerného osobného mzdového bodu, obdobia dôchodkového poistenia a aktuálnej dôchodkovej hodnoty, znížený o 0,5 % za každých začatých 30 dní obdobia, za ktoré sa dôchodok znižuje. Za 731 dní sa znižuje o 12,50 %, to znamená o 57,58536179 eur mesačne. 22. Priemerný osobný mzdový bod 1,0010 x 43,0658 rokov obdobia dôchodkového poistenia x aktuálna dôchodková hodnota 10,6865 - 57,58536179 = 403,10 eur mesačne. 23. Suma predčasného starobného dôchodku sa ďalej podľa § 82 zákona č. 461/2003 Z.z. v znení neskorších predpisov zvyšuje o 5,30 eur mesačne (o pevnú sumu zvýšenia predčasného starobného dôchodku ustanovenú v § 1 písm. c) opatrenia Ministerstva práce, sociálnych vecí a rodiny Slovenskej republiky č. 295/2014 Z.z.), na 408,40 eur mesačne. 24. Navrhovateľ v preskúmavanom konaní neuviedol žiadnu dostatočne konkrétnu skutočnosť spochybňujúcu postup odporcu pri aplikácii predpisov sociálneho poistenia a výpočte výšky predčasného starobného dôchodku. Nepreukázal a ani netvrdil existenciu žiadnych konkrétnych období jeho dôchodkového poistenia, ktoré by pri výpočte dôchodku prípadne neboli zohľadnené (s výnimkou obdobia zamestnania od 15-teho roku veku navrhovateľa, namietanie nezohľadnenia ktorého podľa obsahu osobného listu dôchodkového poistenia bolo zjavne nedôvodné). Vzhľadom na zákonom stanovené kritériá priznávania predčasného starobného dôchodku pritom relevantnosť nebolo možné priznať ani tvrdeniam navrhovateľa o jeho práci v ťažkom prostredí, či prípadne v zamestnaní utrpených zraneniach. 25. Nakoľko súd v postupe a rozhodnutí odporcu nezistil pochybenia odôvodňujúce zrušenie napadnutého rozhodnutia, podľa § 250q ods. 2 O.s.p. v spojení s § 492 SSP (zák. č. 162/2015 Z.z.) ho ako vecne správne potvrdil. 26. O náhrade trov konania rozhodol súd podľa § 246c ods. 1 v spojení s § 142 ods. 1 O.s.p. s prihliadnutím na skutočnosť, že sa v tomto konaní úspešný odporca práva na ich náhradu voči navrhovateľovi vzdal. Poučenie: Proti tomuto rozsudku je možné podať odvolanie do 15-tich dní odo dňa jeho doručenia prostredníctvom tunajšieho súdu na Najvyšší súd Slovenskej republiky. Podľa § 205 ods. 1 O.s.p. v odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

